[Foto’s] Minstens 19 dood in Westonaria-ongelukOngeluk naby Westonaria op 29 November 2015 waartydens minstens 19 mense dood is Foto: ER24 Minstens 19 persone is dood en vier het kritieke beserings opgedoen in ŉ ongeluk tussen ŉ vragmotor en ŉ taxi op die R28 naby Westonaria in Gauteng. “Die ongeluk het ongeveer 6 km buite Westonaria op die R28 in die rigting van Vereeniging plaasgevind,” het Chitra Bodasing, woordvoerder van ER24, in ŉ verklaring gesê. “Paramedici van ER24 en ander nooddienste het by die toneel opgedaag en dit was chaos. Pasiënte het dwarsoor die toneel gelê.” Die bestuurder van die taxi het glo beheer verloor oor die voertuig en die vragmotor en die taxi het mekaar getref. “Die taxi het glo ŉ paar keer gerol voor dit aan die brand geslaan het. Persone is uit die voertuig geslinger,” het sy bygevoeg. Die persone het veelvoudige beserings en brandwonde opgedoen. “Drie persone, waaronder ŉ jong kind, wat kritieke beserings opgedoen het, is met ŉ helikopter na ŉ hospitaal geneem vir verdere behandeling.” Nog ŉ persoon wat kritiek beseer is, is met ŉ ambulans na ŉ hospitaal geneem. Die vragmotorbestuurder, wat geringe beserings opgedoen het, is ook na ŉ hospitaal geneem. “Die oorsaak van die ongeluk is nog nie bekend nie. Owerhede stel ondersoek in,” het Bodasing gesê.